**Biografski dox: portreti inspirativnih pojedinaca**

**Od važnih i optimizmom prožetih poruka za suvremeno doba do poticajnih priča o snazi kreativnosti i autorske slobode**

**Zagreb, 9. ožujka** – Filmski portreti dobitnika Nobelove nagrade za mir, mlade znanstvenice koja se neočekivano našla pred velikom etičkom dilemom, redateljice koja se koristi likovnom umjetnošću kako bi se oporavila od bolesti i filmaša koji je svojim beskompromisno angažiranim ostvarenjima obilježio filmsku povijest Europe dio su programa **Biografski dox** ovogodišnjeg **ZagrebDoxa**, koji će se održati **od 3. do 10. travnja** u kinu **Kaptol Boutique Cinema**.

Inspirativno i optimističnim porukama ispunjeno ostvarenje ***Misija: Pronaći sreću u teškim vremenima*** (*Mission: Joy — Finding Happiness in Troubled Times*), koje je oskarovac **Louie Psihoyos** korežirao s **Peggy Callahan**, pruža uvid u prijateljstvo dvojice karizmatičnih duhovnih lidera i boraca za pravdu, mir i slobodu – tibetanskog vođe Dalaj Lame i južnoafričkog nadbiskupa i aktivista Desmonda Tutua. U živahnom razgovoru, razmjenjujući razmišljanja, stavove i mudre životne lekcije, dvojica nobelovaca raspravljaju o ideji sreće, uz međusobno poštovanje i zdravu dozu zadirkivanja. Ovaj zabavni film, koji je nakon premijere na Filmskom festivalu Tribeca osvojio posebno priznanje na Međunarodnom filmskom festivalu u Palm Springsu, podsjeća na stalnu potrebu za očuvanjem istinski univerzalnih vrijednosti.

Ambiciozna finska meteorologinja, suočena s pravim "faustovskim" izazovom, središnja je figura filma ***Kako ubiti oblak*** (*How to Kill a Cloud*) redateljice **Tuije Halttunen**. Nakon što prihvati poziv da sudjeluje u istraživanju o stvaranju umjetne kiše u pustinjskoj klimi Ujedinjenih Arapskih Emirata, mlada znanstvenica shvaća da projekt nosi i brojne moralne dileme. Ovaj opservacijski, ambijentalni dokumentarac o oblacima, ekološkom inženjeringu i odlukama koje mogu imati dalekosežne posljedice premijerno je prikazan na festivalu CPH:DOX, a na Filmskom festivalu u Jihlavi osvojio je nagradu za najbolji film o prirodi.

Na posve originalan način u filmu ***Brave, ključevi, voda, drveće*** (*locks & keys, water, trees*) britanska umjetnica i filmska autorica **Penny Andrea** suočava se s vlastitom bolešću, i to uz pomoć umjetnosti. Koristeći se samo vlastitim crtežima i glasom, redateljica se upušta u fascinantnu potragu za odgovorima, prihvaćanjem i utjehom te pritom stvara film koji slavi snagu kreativnosti i moć umjetnosti da liječi duh i pruža nadu. Hrabar, izravan i duboko dirljiv film osvojio je posebno priznanje na Kasseler Dokfestu.

Dokumentarni film ***ŽŽŽ (Žurnal o Želimiru Žilniku)* Janka Baljka** posveta je velikom redatelju Želimiru Žilniku i njegovu više od pola stoljeća dugom filmskom djelovanju. Filmaša specifičnog stila dokudrame s dosljednim i iskrenim zanimanjem za probleme radničke klase pratimo dok nastoji dovršiti svoje desetljećima zagubljeno rano ostvarenje *Sloboda ili strip*, cenzurirano prije 50-ak godina. No u formi svojevrsnog filma ceste *ŽŽŽ* odvodi nas na putovanje kroz vrijeme i prostor, uz posjete lokacijama na kojima su snimana Žilnikova prethodna ostvarenja, među kojima su i berlinskim Zlatnim medvjedom nagrađeni *Rani radovi*.

Na predstojećem ZagrebDoxu bit će prikazano i pet kratkometražnih filmova **Želimira Žilnika**, snimljenih sredinom 1970-ih u Münchenu: ***Inventar***, ***Javno pogubljenje***, ***Kućni red***, ***Pod zaštitom države*** i ***Rastanak***. Objedinjeni temom nesigurnih uvjeta života za marginalne društvene skupine poput gastarbajtera, ovi su filmovi zorni primjeri autorove angažirane prakse i beskompromisnog uvjerenja da filmski medij treba biti u službi onih kojima prijeti istiskivanje prema rubovima društva. Želimir Žilnik na festivalu gostuje i kao jedan od mentora ovogodišnjeg programa ZagrebDox Pro namijenjenog studentima i mladim filmašima.

Novosti o ovogodišnjem ZagrebDoxu mogu se pratiti na službenoj internetskoj stranici festivala: [zagrebdox.net](http://zagrebdox.net/).

ZagrebDox se održava uz potporu **Grada Zagreba** i **Hrvatskog audiovizualnog centra**.

**MATERIJALI**

**FOTOGRAFIJE IZ FILMOVA ➜** <https://bit.ly/3KbNnwm>

**TRAILERI:**

**MISIJA: PRONAĆI SREĆU U TEŠKIM VREMENIMA ➜** <https://vimeo.com/597449786>

**KAKO UBITI OBLAK ➜** <https://vimeo.com/572035804>

**BRAVE, KLJUČEVI, VODA, DRVEĆE ➜** <https://youtu.be/Pxv1IY-ASrw>

**ŽŽŽ (ŽURNAL O ŽELIMIRU ŽILNIKU) ➜** <https://youtu.be/i-smkNhsD0o>

**Kontakti za medije**  
Ivana Sansević // [ivana.sansevic@zagrebdox.net](mailto:ivana.sansevic@zagrebdox.net) // M: 091 528 7605   
Jelena Pašić // [jelena.pasic@zagrebdox.net](mailto:jelena.pasic@zagrebdox.net) // M: 098 9722 903